Svend Auken (S), 2001-05-21:
Enhedslisten har fremsat forslag om, at regeringen snarest fremsætter forslag og foretager lovændringer, som sikrer et midlertidigt stop for opførelser og nyindretning af spaltestalde.
Forslagsstillerne foreslår, at stoppet skal gælde til udgangen af 2002, hvor man ønsker en ny ammoniakhandlingsplan samt en revideret vandmiljøplan, der dokumenterer, at antallet af husdyr er i overensstemmelse med det, som miljøet kan tåle.
Vi deler helt Enhedslistens bekymring for miljøet og naturen.
Vi er enige i, at dyrevelfærd og arbejdsmiljø skal prioriteres meget højt. Regeringen arbejder hårdt for at nå resultater, der udvikler landbruget, så den brede vifte af mål tilgodeses.
Det glæder mig derfor at kunne sige, at regeringen for nylig har fremlagt en ammoniakhandlingsplan, som yderligere strammer kravene til håndteringen af husdyrgødning.
Regeringen er også sammen med en række partier blevet enig om en aftale om midtvejsevalueringen af Vandmiljøplan II.
Aftalen betyder, at instrumenterne i den gældende vandmiljøplan bliver justeret, så vi når målsætningerne om en reduktion af kvælstofudvaskning fra landbruget med 100.000 t kvælstof med udgangen af 2003.
At regeringen er meget ambitiøs inden for dette område, fremgår ikke mindst af den aftale, som Socialdemokratiet, Det Radikale Venstre og Socialistisk Folkeparti netop har indgået om supplerende initiativer og forberedelse af en Vandmiljøplan III.
Det indgår i denne aftale, at belastningen for landbrugsproduktion ikke må overstige, hvad miljø og natur kan tåle, altså præcis det, som forslagsstillerne efterlyser i forbindelse med deres beslutningsforslag.
Med denne aftale i hånden er det klart for enhver, hvad der skal udvikles af viden om landbrugets påvirkning af vandmiljøet og implementering af regler, sådan at vi har et fuldgyldigt beslutningsgrundlag for en Vandmiljøplan III, når Vandmiljøplan II udløber.
Jeg skal også erindre om Wilhjelmudvalget.
Dette udvalg nedsatte fødevareministeren og jeg med henblik på at fremlægge det faglige grundlag, der skal danne rammen om en handlingsplan for biologisk mangfoldighed og for naturbeskyttelse.
Wilhjelmudvalget fremlægger deres rapport til august 2001.
I bemærkningerne til det forslag, vi behandler i dag, foreslås et midlertidigt byggestop for spaltestalde.
Forslaget begrundes miljømæssigt, fordi gylleproduktionen, som er forbundet med disse staldsystemer, bl.a. giver anledning til stort ammoniaktab.
Det er ikke helt rigtigt.
Enhedslisten fremhæver, at forbudet mod fuldspaltegulve i lov om indendørs hold af smågrise, avls- og slagtesvin først gælder fra år 2015.
Dette er heller ikke helt rigtigt.
Loven trådte i kraft den 1. juli sidste år og gælder således for alle nybygninger fra denne dato.
Der gælder således allerede i dag et forbud mod nybygning af fuldspaltegulve.
Det er alene, for så vidt angår bygninger, der er taget i brug før den 1. juli 2000, at der her er fastsat en længere overgangsperiode.
Jeg er i øvrigt enig med forslagsstillerne i, at der fortsat kan og skal foretages forbedringer, men jeg mener ikke, at regeringen eller myndighederne skal gå ind og afgøre, hvilke staldsystemer den enkelte landmand skal bruge. I stedet skal vi fortsætte med at støtte og stille høje generelle krav til dyrevelfærd og systemer, der medvirker til at reducere miljøbelastningen, herunder også ammoniakfordampningen.